ଭୁବନେଶ୍ବର, ଡିସେମ୍ବର ୧୭ (ଲୋକାଲ ୱାୟାର): ଗାଁରେ କାମଧନ୍ଦା ନଥିବାରୁ ଓଡ଼ିଶାର ଅନ୍ୟତମ ଦାଦନପ୍ରବଣ ଜିଲ୍ଲା ନୂଆପଡ଼ାର କୋମନା ବ୍ଲକ ଅନ୍ତର୍ଗତ ଟିକରପଡ଼ା ଗାଁର ଚମରୁ ପହରିଆ (୬୦) ଅନ୍ୟକିଛି ଦାଦନ ଶ୍ରମିକଙ୍କ ସହ ଗତ ଜୁଲାଇରେ ମହାରାଷ୍ଟ୍ରର ନାଗପୁର ଯାଇଥିଲେ।
ସେଠାରେ ଚାଲିଥିବା ଏକ ନିର୍ମାଣ କମ୍ପାନୀରେ ଏମାନେ କାମ କରୁଥିଲେ।
କିଛିଦିନ କାମ କରିବା ପରେ ଯେତେବେଳେ ଚମରୁ ପାଉଣା ପାଇଁ କହିଲେ, ସେତେବେଳେ ତାଙ୍କୁ ସେଠାକୁ ନେଇ ଯାଇଥିବା ଦୁଇ ଜଣ ଦଲାଲ ତାଙ୍କୁ ପାନୀୟରେ ନିଶାଦ୍ରବ୍ୟ ମିଶାଇ ପିଇବାକୁ ଦେଇଥିଲେ।
ଚମରୁ ଯେତେବେଳେ ଅଚେତ ହୋଇପଡ଼଼ିଥିଲେ, ସେତେବେଳେ ଦଲାଲମାନେ ତାଙ୍କ ହାତର ତିନିଟି ଓ ଡାହାଣ ପାଦର ପାଞ୍ଚଟି ଆଙ୍ଗୁଠି କାଟିନେଇ ତାଙ୍କୁ ଗୁରୁତର ଅବସ୍ଥାରେ ନାଗପୁର ଷ୍ଟେସନରେ ଛାଡ଼ିଚାଲିଯାଇଥିଲେ।
ରେଳବାଇ ପୁଲିସ ତାଙ୍କୁ ଉଦ୍ଧାର କରି ସ୍ଥାନୀୟ ଏକ ସରକାରୀ ଡାକ୍ତରଖାନାରେ ଭର୍ତ୍ତି କରିଦେଇଥିଲା।
ଏହି ଖବର ସେତେବେଳେ ପଦାକୁ ଆସିଲା , ଯେତେବେଳେ ଚମରୁ କୌଣସି ମତେ ସେଠାରୁ ଫେରିଆସିପାରିଥିଲେ।
ନୂଆପଡ଼ା ଜିଲ୍ଲାର ଦାଦନ ଶ୍ରମିକ ଓ ମଣିଷ ଚାଲାଣ ଉପରେ କାମ କରୁଥିବା ସ୍ଥାନୀୟ ସମାଜସେବୀ ଆଶିଷ କୁମାର ଜିତଙ୍କ କହିବା ଅନୁସାରେ, ଗାଁରେ କିଛି କାମ ନଥିବାରୁ ଚମରୁ ଖୁବ୍ କଷ୍ଟରେ ଗାଁରେ ଏକୁଟିଆ ଜୀବନ ବିତାଉଛନ୍ତି।
ତେବେ ପହରିଆଙ୍କ ଭଳି ଶ୍ରମିକମାନେ ଯେଉଁ ସ୍ଥାନକୁ କାମଧନ୍ଦା ଅନ୍ବେଷଣରେ ଯାଉଛନ୍ତି, ସେଠାରେ ଏମାନଙ୍କୁ ଗୋତି ଶ୍ରମିକ ଭାବେ ବ୍ୟବହାର କରାଯାଉଥିବା ଅଭିଯୋଗକୁ କିନ୍ତୁ ଓଡ଼ିଶା ସରକାର ସ୍ବୀକାର କିବାକୁ ନାରାଜ।
ବାହାର ରାଜ୍ୟରେ ଚମରୁଙ୍କ ପ୍ରତି ଯାହା ଘଟିଲା, ସେହିଭଳି ଆହୁରି କିଛି ଘଟଣା ଘଟିବା ପରେ ଏବେ ରାଜ୍ୟ ସରକାର ଶ୍ରମିକ ଦଲାଲମାନଙ୍କୁ ଗିରଫ କରିବା ସହ ଏମ୍.ଜି.ନରେଗା ଯୋଜନାରେ ଲୋକଙ୍କୁ କାମ ଯୋଗାଇଦେବା ଆରମ୍ଭ କରିଛନ୍ତି।
"ଅନ୍ୟମାନଙ୍କ ଭଳି ସେ ନିଜ ପେଟପାଟଣା ପାଇଁ ଅନ୍ୟ ରାଜ୍ୟ ଯିବାକୁ ଚାହିଁଥିଲେ। ତେବେ ଦଲାଲମାନେ ତାଙ୍କ ଏହି ଦୁସ୍ଥିତିର ଫାଇଦା ଉଠାଇଥିଲେ। ସେମାନେ ଚମରୁଙ୍କୁ ଭଲ ପାରିଶ୍ରମିକ ସାଙ୍ଗକୁ ଖାଦ୍ୟ ବି ଯୋଗାଇଦେବେ ବୋଲି କହିଥିଲେ" ବୋଲି କହନ୍ତି ଜିତ୍।
ଚମରୁଙ୍କ ଭଳି ବଲାଙ୍ଗିର ଜିଲ୍ଲା ବେଲପଡ଼ା ବ୍ଲକ୍ ଗିଦମାଲର ବୃନ୍ଦାବନ ବରିହା ଓ ତାଙ୍କ ସ୍ତ୍ରୀ ଲିଆବନି ଚାରି ପୁଅଝିଅଙ୍କୁ ସାଙ୍ଗରେ ଧରି ଗତବର୍ଷ ତେଲେଙ୍ଗାନାର ଏକ ଇଟାଭାଟିରେ କାମ କରିବାକୁ ଯାଇଥିଲେ।
ଏହାର କିଛି ମାସ ପରେ ଇଟାଭାଟିର ଧୂଆଁ ଓ ଧୂଳି ଯୋଗୁଁ ବୃନ୍ଦାବନଙ୍କ ସାତ ମାସର ପୁଅ ଶ୍ବାସକ୍ରିୟାଜନିତ ସମସ୍ୟାରେ ପଡ଼ିଥିଲା।
ସ୍ବାମୀସ୍ତ୍ରୀ ଯେତେ ନେହୁରା ହେଲେ ମଧ୍ୟ ଛୁଆକୁ ଡାକ୍ତରଖାନା ନେବା ଲାଗି ମଧ୍ୟ ସେମାନଙ୍କୁ ଅନୁମତି ମିଳନଥିଲା ଓ ସେହି ସମାନ ପରିବେଶରେ କାମ କରିବାକୁ ବାଧ୍ୟ କରାଯାଇଥିଲା।
"ଯେତେବେଳେ ବୃନ୍ଦାବନଙ୍କ ପୁଅ ସେହି ଅସୁସ୍ଥତାବଶତଃ ପ୍ରାଣ ହରାଇଲା, ସେତେବେଳେ ବି ସେମାନଙ୍କୁ ଗାଁକୁ ଛଡ଼ାଗଲା ନାହିଁ ଓ ସ୍ବାମୀସ୍ତ୍ରୀ ବାଧ୍ୟ ହୋଇ ସେହି ଇଟାଭାଟି ପରିସରରେ ହିଁ ପୁଅର ମୃତେଦହକୁ ପୋତି ଦେଇଥିଲେ," ବୋଲି କହନ୍ତି ବଲାଙ୍ଗିର ଜିଲ୍ଲାର ଦାଦନ ସମସ୍ୟା ଉପରେ କାମ କରୁଥିବା ସୁରେନ୍ଦ୍ର ଛେତ୍ରିଆ।
"ବାହାର ରାଜ୍ୟର ଇଟାଭାଟିଗୁଡ଼ିକରେ କାମ କରିବାକୁ ଯାଉଥିବା ଅଧିକାଂଶ ଶ୍ରମିକଙ୍କୁ ସେଠାରେ ଗୋତି ଶ୍ରମିକ ଭାବେ କାମ କରିବାକୁ ବାଧ୍ୟ କରାଯାଏ।
ତେବେ ଏମାନେ ଯେ ଗୋତିର ଜୀବନ କାଟନ୍ତି, ତାକୁ ସରକାରୀ ସ୍ତରରେ ସ୍ବୀକାର କରାଯାଏନାହିଁ।
ତେଣୁ ସେମାନେ ସେସବୁ ସ୍ଥାନରୁ ଉଦ୍ଧାର ପାଇଲେ ମଧ୍ୟ ସେମାନଙ୍କୁ ଗୋତିଶ୍ରମିକ ପ୍ରମାଣପତ୍ର ଦିଆଯାଏ ନାହିଁ," ବୋଲି କହିଛନ୍ତି କଳାହାଣ୍ଡି ଜିଲ୍ଲାରେ ଶ୍ରମିକଙ୍କ ପାଇଁ କାମ କରୁଥିବା ସାମାଜିକକର୍ମୀ ଦିଲ୍ଲୀପ ଦାସ।
ପହରିଆଙ୍କ ସମେତ ଆହୁରି ଅନେକଙ୍କୁ ଗୋତିଶ୍ରମିକ ଥଇଥାନ ଆଇନ ବଳରେ ଥଇଥାନ କରିବା ଲାଗି ୨୦୧୪ରୁ ଦିଲ୍ଲୀପ ଜାତୀୟ ମାନବାଧିକାର କମିଶନରେ ୧୭୦ଟି ପିଟିସନ୍ ଦାଖଲ କରିସାରିଲେଣି।
ହେଲେ ଏମାନଙ୍କ ମଧ୍ୟରୁ ମାତ୍ର କିଛି ହାତଗଣତି ଶ୍ରମିକ କ୍ଷତିପୂରଣ ପାଇପାରିଛନ୍ତି।
ଗୋତିଶ୍ରମିକ ପ୍ରମାଣପତ୍ର ନଥିବାରୁ ଅନ୍ୟମାନଙ୍କୁ କିଛି ବି ମିଳିପାରିନାହିଁ।
"ବିନା ପ୍ରମାଣପତ୍ରରେ କୌଣସି ଶ୍ରମିକଙ୍କୁ ଆଇନ ଅନୁଯାୟୀ ୨୦ ହଜାର ଟଙ୍କା କ୍ଷତିପୂରଣ ମିଳିବା ଅସମ୍ଭବ।
ଏଭଳି ସ୍ଥିତିରେ ଯେତେ ନିର୍ଯାତିତ ହେଲେ ମଧ୍ୟ ସେମାନେ ବାଧ୍ୟ ହୋଇ ପେଟ ପାଇଁ ପୁଣି ବାହାର ରାଜ୍ୟକୁ ଖଟିବାକୁ ବାହାରିଯାଉଛନ୍ତି" ବୋଲି କହନ୍ତି ଦିଲ୍ଲୀପ।
ଉଲ୍ଲେଖଯୋଗ୍ୟ, ଚମରୁଙ୍କ ନିର୍ଯାତନାର କାହାଣୀକୁ ନେଇ ବେଶ୍ ଚର୍ଚ୍ଚା ହେବା ପରେ ତାଙ୍କ ଚିକିତ୍ସା ଲାଗି ଜିଲ୍ଲା ପ୍ରଶାସନ ରେଡକ୍ରସ ପାଣ୍ଠିରୁ ୨୦ ହଜାର ଟଙ୍କା ଘୋଷଣା କରିଥିଲେ ବି ବର୍ତ୍ତମାନ ପର୍ଯ୍ୟନ୍ତ ସେ ତାହା ପାଇନାହାନ୍ତି।
ସୁରେନ୍ଦ୍ର ଛେତ୍ରିଆଙ୍କ ସୂଚନା ଅନୁସାରେ, ଦାଦନ ଉଦ୍ଧାର ଅଭିଯାନରେ ବୃନ୍ଦାବନଙ୍କ ପରିବାରକୁ ତେଲେଙ୍ଗାନା ଇଟାଭାଟିରୁ ଉଦ୍ଧାର କରାଯାଇଥିଲେ ମଧ୍ୟ ସେମାନେ ବି ଗୋତି ଶ୍ରମିକ ପ୍ରମାଣପତ୍ର ପାଇପାରିନାହାନ୍ତି।
ସେମାନେ କୌଣସି ପ୍ରକାର କ୍ଷତିପୂରଣ ଲାଗି ଯୋଗ୍ୟ ବିବେଚିତ ହୋଇପାରିନାହାନ୍ତି।
"ଏବେ ବୃନ୍ଦାବନ ଓ ତାଙ୍କ ସ୍ତ୍ରୀ ଗାଁରେ ମୂଲ ଲାଗି ଚଳୁଛନ୍ତି। ସାତ ମାସର ପୁଅକୁ ହରାଇବା ପରେ ସେମାନେ ଆଉ ଦାଦନ ଖଟିଯିବାକୁ ଚାହୁଁନାହାନ୍ତି" ବୋଲି ଛେତ୍ରିଆ କହିଛନ୍ତି।
ଅନ୍ୟପକ୍ଷରେ ପୁଲିସ କେବଳ ଦାଦନ ଦଲାଲମାନଙ୍କୁ ବିଭିନ୍ନ ସ୍ଥାନରୁ ଧରୁଛି ବୋଲି ପ୍ରେସ୍ ଇସ୍ତାହାର ଦେଇଚାଲିଛି।
ଦାରିଦ୍ର୍ୟ, ଜଳବାୟୁ ପରିବର୍ତ୍ତନର ପ୍ରଭାବ ଓ କାମର ଅଭାବ ବଲାଙ୍ଗିର, କଳାହାଣ୍ଡି, ନୂଆପଡ଼ା ଓ ବରଗଡ଼ ଜିଲ୍ଲାର ଗରିବଙ୍କୁ ଭିଟାମାଟି ଛାଡ଼ି ଅନ୍ୟ ରାଜ୍ୟକୁ ଯିବା ପାଇଁ ବାଧ୍ୟ କରୁଛି।
ବିଭିନ୍ନ ମାନବାଧିକାର ସଂଗଠନଙ୍କ ରିପୋର୍ଟ ଅନୁସାରେ, ପ୍ରତିବର୍ଷ ପଶ୍ଚିମଓଡ଼ିଶାର ପ୍ରାୟ ୩ ଲକ୍ଷ ଲୋକ ପଡ଼ୋଶୀ ରାଜ୍ୟଗୁଡ଼ିକୁ କାମଧନ୍ଦା ତଲାସରେ ଯାଉଛନ୍ତି ଆଉ ଏମାନେ ବିଶେଷକରି ଇଟାଭାଟିଗୁଡ଼ିକରେ ହିଁ କାମ କରନ୍ତି।
ଆଖପାଖ ଜିଲ୍ଲାର ଲୋକମାନଙ୍କୁ ଦେଖି ଏସବୁ ଜିଲ୍ଲା ନିକଟବର୍ତ୍ତୀ ବୌଦ୍ଧ ଓ ସୁବର୍ଣ୍ଣପୁରର ଶତାଧିକ ଲୋକ ମଧ୍ୟ ଦାଦନ ଖଟିବାକୁ ବାହାରିଲେଣି।
ପ୍ରଥମ ଥର ଲାଗି ଗତ ଅକ୍ଟୋବରରେ ନୂଆପଡ଼ା ଓ ବଲାଙ୍ଗିର ଜିଲ୍ଲାରୁ ଓଡ଼ିଶା ପୁଲିସ ୪୧ ଜଣ ଶ୍ରମିକ ଦଲାଲ ଓ ଦାଦନ ସର୍ଦ୍ଦାରଙ୍କୁ ଗିରଫ କରିଛି।
ବେଆଇନ ଶ୍ରମିକ ଚାଲାଣ ରୋକିବା ଲାଗି ଏହା ରାଜ୍ୟ ସରକାରଙ୍କର ଏକ ଅଭିଯାନ ବୋଲି ପୁଲିସ ସେତେବେଳେ ସାମ୍ବାଦିକ ସମ୍ମିଳନୀରେ କହିଥିଲା।
କିଛି ମାସ ତଳେ ବଲାଙ୍ଗିର ଜିଲ୍ଲାର ଦାଦନ ଶ୍ରମିକ କେନାଲୁ ମଲ୍ଲିକଙ୍କର ମୃତ୍ୟୁ ପୁଲିସକୁ ଏହି ଅଭିଯାନ ଆରମ୍ଭ କରିବାକୁ ବାଧ୍ୟ କରିଥିଲା।
"ପୁଲିସର ଏହି ପଦକ୍ଷେପ ସ୍ବାଗତଯୋଗ୍ୟ। କାରଣ ଦଲାଲ ଓ ଶ୍ରମିକ ସର୍ଦ୍ଦାରମାନେ ଗିରଫ ହେଲେ ଏସବୁ ଜିଲ୍ଲାରେ ଅନ୍ୟମାନଙ୍କ ମନରେ ଡର ରହିବ ଓ ସେମାନେ ଲୋକଙ୍କୁ ଶୋଷଣ କରିବେ ନାହିଁ। ଦାଦନପ୍ରବଣ ସବୁ ଜିଲ୍ଲାରେ ପୁଲିସ ଏହି ଅଭିଯାନ ଚାଲୁକରିବା କଥା", ବୋଲି କହନ୍ତି ଦିଲ୍ଲୀପ।
ଦିଲ୍ଲୀପ ଦାସଙ୍କ କହିବା ଅନୁସାରେ, ଲୋକଙ୍କୁ ନିଜ ଗାଁରେ କାମ ଦେବା ଲାଗି ସରକାର ନିଶ୍ଚିତ କରିପାରିଲେ ଲୋକେ ଆଉ ଦଲାଲଙ୍କ କଥାରେ ପଡ଼ିବେ ନାହିଁ ଓ ସେମାନଙ୍କ ଲୋଭନୀୟ କଥାରେ ପଡ଼ି ବାହାର ରାଜ୍ୟରେ ନିର୍ଯାତିତ ହେବେ ନାହିଁ। ନିୟମିତ କାମଧନ୍ଦାର ଅଭାବ, ଅନିୟମିତ ମଜୁରୀ ପ୍ରଦାନ ଓ ଦୁର୍ନୀତି ଯୋଗୁଁ ଶ୍ରମିକମାନେ ଏମ୍.ଜି.ନରେଗାରେ କାମ କରିବାକୁ ମନ ବଳାଉନାହାନ୍ତି।
"ସରକାର ଏମ୍.ଜି. ନରେଗା ସ୍କିମରେ ଗାଁଗାଁରେ ଅଧିକ କାମ କରାଇ ଲୋକଙ୍କୁ ନିୟମିତ ଭାବେ ମଜୁରୀ ପ୍ରଦାନ ବ୍ୟବସ୍ଥା କଲେ ଏହାର ସମାଧାନ ହୋଇପାରିବ। ନଚେତ୍ ଲୋକେ ଗୋତି ଶ୍ରମିକ ଭାବେ ବାହାର ରାଜ୍ୟକୁ ଯିବା ପାଇଁ ବାଧ୍ୟ ହେବେ," ବୋଲି ଦିଲ୍ଲୀପ କହନ୍ତି।
ବଲାଙ୍ଗିର, କଳାହାଣ୍ଡି, ନୂଆପଡ଼ା ଓ ବରଗଡ଼ ଜିଲ୍ଲାରେ ଦାଦନ ସମସ୍ୟା ରୋକିବାକୁ ରାଜ୍ୟ ସରକାର ଏକ ସ୍ବତନ୍ତ୍ର ଯୋଜନା କରିଛନ୍ତି।
ଏସବୁ ଜିଲ୍ଲାର ୨୦ଟି ବ୍ଲକ୍ ଅନ୍ତର୍ଗତ ୪୭୭ଟି ପଞ୍ଚାୟତକୁ ଏମ୍.ଜି. ନରେଗାରେ ବାର୍ଷିକ ଦେଢ଼ ଶହ ଦିନ ବଦଳରେ ଦୁଇ ଶହ ଦିନ କାମ ଯୋଗାଇଦେବା ବ୍ୟବସ୍ଥା ହୋଇଛି।
ଏବେ ଏହି ଯୋଜନାରେ ଶ୍ରମିକଙ୍କୁ ଦୈନିକ ୧୮୮ ଟଙ୍କା ମଜୁରୀ ମିଳୁଥିବାବେଳେ ନୂଆ ଯୋଜନା ଅନୁସାରେ ସେମାନେ ଦୈନିକ ୨୮୬ ଟଙ୍କା ୩୦ ପଇସା ପାଇବା ବ୍ୟବସ୍ଥା ହୋଇଛି।
ଏହି ଯୋଜନା ସଫଳ ଭାବେ କାର୍ଯ୍ୟକାରୀ ହେଲେ ଲୋକଙ୍କୁ ବାହାର ରାଜ୍ୟକୁ ଯିବାକୁ ପଡ଼ିବ ନାହିଁ।
(ରାକ୍ଷୀ ଘୋଷଙ୍କ ଏହି ଲେଖା "ଭିଲେଜ୍ ସ୍କୋୟାର୍"ରେ ପୂର୍ବରୁ ପ୍ରକାଶ ପାଇଛି।)
This site uses Akismet to reduce spam. Learn how your comment data is processed.
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
